## El Teatre Principal de Castelló aconseguix la xifra rècord de 420 abonats en el primer trimestre de 2025

*** El nombre d’abonaments creix un 10% respecte a l’últim trimestre de 2024, i ha aconseguit així la seua xifra més alta des que hi ha registres
* L’Auditori de Castelló manté les bones xifres de l’anterior trimestre i arriba als 253 abonats**

El Teatre Principal de Castelló i l’Auditori de Castelló, espais de l’Institut Valencià de Cultura, aconseguixen la xifra rècord de 673 abonats en el primer trimestre de 2025. És la xifra més elevada d’abonats en la província de Castelló des que hi ha registres en l’IVC.

Una vegada finalitzat el període de venda dels abonaments culturals de l’Institut Valencià de Cultura, destaquen les xifres aconseguides pel Teatre Principal de Castelló que augmenta un 10% el nombre d’abonats respecte a finals de 2024 passant de 381 a 420.

La majoria de les vendes corresponen als abonaments generals que permeten assistir a 8 funcions durant el trimestre al preu total de 100 euros.

Estes dades reflectixen la confiança del públic de Castelló en la programació presentada per l’IVC per al primer trimestre de 2025 ja que, a més de mantindre els abonats d’anteriors temporades, se n’incorporen nous.

El trimestre d’hivern s’ha inaugurat amb l’última producció de l’IVC, *La mancha* que incorporava, com a novetat, una funció adaptada a públic amb discapacitat sensorial.

En els pròxims mesos, xafaran l’escenari de la plaça de la Pau, José Sacristán en *La colección*; Lolita con *Poncia*; *Los guapos* de David Trueba; Fernando Guillén Cuervo al capdavant del repartiment de *Testigo de cargo*; l’obra *Cinc minuts* de Jerónimo Cornelles o *Tots ocells* amb Clara Segura com a protagonista.

La pròxima cita del Principal és el diumenge 26 de gener, a les 19:00 hores, amb l’obra *Farra*, una coproducció de la companyia Lucas Escobedo i la Compañía Nacional de Teatro Clásico. Una gran festa ‘barroca’ i celebració ambientada en temps de Carnestoltes que obri la porta a la música, la bogeria, la màgia o l’acrobàcia.

L’Institut Valencià de Cultura ha posat a la venda les entrades soltes per a tots els espectacles en taquilla o en la [web de l’IVC](https://ivc.gva.es/).

**L’Auditori de Castelló manté els seus abonats**

D’altra banda, cal destacar que l’Auditori de Castelló manté 253 abonats en el primer trimestre de 2025. És una xifra quasi exacta a l’anterior trimestre quan es va arribar als 254 abonats, una de les millors dades històriques de l’Auditori de la capital de la Plana.

Els abonaments de clàssica de l’Auditori permeten gaudir de 8 grans concerts amb preus de 80 a 115 euros. En este trimestre, l’Auditori incloïa en l’abonament, com a novetat, la sarsuela i un recital líric.

L’Auditori acollirà en l’abonament d’hivern grans figures de la clàssica, com el reconegut pianista ucraïnés Andrey Yaroshinsky, l’Orquestra de la Comunitat Valenciana, el recital líric *De Verdi al Verisme*, Harmonia del Parnàs o l’Orquestra Simfònica de Castelló que oferirà un concert el dissabte 25 de gener.

La programació d’abonament es va estrenar el 3 de gener amb el concert de la Jove Orquestra de la Generalitat Valenciana i l’11 de gener amb un recital de sarsuela. Una de les pròximes cites més esperades és el concert dels austríacs de Camerata Salzburg, que tocaran el 4 de febrer en l’Auditori amb un programa compost principalment per obres de Mozart.

Cal recordar que, a més de la programació d’abonament clàssic, l’Auditori acull altres propostes de diversos estils. Alguns dels artistes que han passat ja per l’escenari han sigut Carmen Linares o Christina Rosenvinge. En els pròxims dies, visitaran l’Auditori artistes com Perico Sambeat, Albert Sanz Group, o Spanish Brass & Friends.

Ja estan a la venda les entrades soltes de tots els espectacles del trimestre en taquilla i en la web de l’IVC.

Fecha: 22/01/2025